
1. Namen in cilji komuniciranja
Projekt PLASTVINE (J1-70041) obravnava prisotnost in usodo mikro- in nanoplastike v vinogradništvu, s poudarkom na njenem privzemu in porazdelitvi v različne dele vinske trte ter vplivu velikosti plastičnih delcev in rastnega substrata na biokemijske, morfološke in fiziološke odzive vinske trte. Namen komuniciranja projekta je zagotoviti učinkovito širjenje informacij o raziskovalnih aktivnostih in rezultatih ter povečati razumevanje problematike mikro- in nanoplastike v vinogradništvu. Komunikacijske aktivnosti bodo podpirale prenos znanstvenih spoznanj iz raziskovalnega okolja v prakso in družbo ter spodbujale dialog med raziskovalci in zainteresiranimi deležniki.
Glavni cilji komuniciranja so:
· povečati prepoznavnost projekta PLASTVINE ter njegovega znanstvenega in družbenega pomena;
· na razumljiv in znanstveno utemeljen način ozaveščati o virih, nastanku in potencialnih vplivih mikro- in nanoplastike v vinogradništvu;
· učinkovito širiti projektne rezultate med strokovno in splošno javnost ter spodbujati njihovo uporabo v praksi;
· vzpostaviti dialog z vinogradniki, kmetijskim sektorjem, industrijo in drugimi relevantnimi deležniki ter spodbujati izmenjavo znanja in izkušenj;
· podpirati razvoj in širjenje trajnejših praks pri uporabi plastičnih materialov v vinogradništvu in širšem kmetijstvu;
· prispevati k znanstveno podprtemu odločanju ter oblikovanju prihodnjih ukrepov in politik na področju varovanja tal, hrane in trajnostnega kmetijstva.
Komunikacija projekta PLASTVINE bo potekala v slovenskem in angleškem jeziku. Znanstvena komunikacija bo zaradi doseganja širše mednarodne strokovne javnosti primarno potekala v angleškem jeziku. Komunikacijske in promocijske aktivnosti, namenjene splošni javnosti, slovenskim vinogradnikom, deležnikom ter slovenskim medijem, bodo potekale predvsem v slovenskem jeziku, po potrebi pa tudi v angleškem jeziku, z namenom zagotavljanja mednarodne vidnosti in dostopnosti projektnih rezultatov.
2. Ciljne skupine
Komunikacija projekta PLASTVINE bo prilagojena različnim ciljnim skupinam glede na njihovo predznanje, interes za tematiko ter način uporabe projektnih rezultatov. Pri vseh ciljnih skupinah bo komunikacija temeljila na znanstveni verodostojnosti, transparentnosti in razumljivosti, pri čemer bodo način, raven strokovnosti, jezik in komunikacijski kanal prilagojeni posamezni skupini. 

Ključne ciljne skupine so:
· Znanstvena in strokovna javnost – raziskovalci in strokovnjaki s področij okoljskih znanosti, analizne kemije, znanosti o materialih, vinogradništva, biologije in biotehnologije ter pridelave in predelave rastlin ter sorodnih ved. Komunikacija bo strokovna in podrobna ter bo temeljila na predstavitvi raziskovalnih metod, rezultatov in znanstvenih ugotovitev. Potekala bo predvsem v angleškem jeziku prek znanstvenih publikacij z odprtim dostopom, konferenc, strokovnih srečanj in drugih znanstvenih kanalov. 
· Študenti in mladi raziskovalci – zlasti študenti različnih študijskih programov na Mednarodni podiplomski šoli Jožefa Stefana (program Ekotehnologije) in Univerzi v Novi Gorici (program Vinogradništvo in vinarstvo). Komunikacija bo prilagojena njihovemu predznanju in bo imela predvsem izobraževalni značaj, s poudarkom na razumevanju problematike mikro- in nanoplastike, raziskovalnih metod in pomena pridobljenih rezultatov za vinogradništvo in okolje. 
· Vinogradniki, vinarji in drugi kmetijski pridelovalci – komunikacija bo usmerjena v praktične vidike uporabe plastičnih materialov v vinogradništvu, njihovega vpliva na tla in vinsko trto ter možnosti za trajnejše kmetijske prakse. Rezultati bodo predstavljeni na (spletnih) seminarjih, strokovnih dogodkih in v okviru neposrednega dialoga z deležniki. 
· Industrijski sektor in strokovna združenja – predvsem proizvajalci in uporabniki plastičnih materialov za kmetijstvo ter relevantne gospodarske in strokovne organizacije, kot so Gospodarska zbornica Slovenije, Združenje kemijske industrije ter Sekcija za plastiko in gumo. Komunikacija bo usmerjena v prenos znanja, izmenjavo izkušenj ter možnosti za razvoj in uporabo okoljsko primernejših materialov in rešitev. 
· Odločevalci, oblikovalci politik ter nacionalne in regionalne oblasti – informacije bodo predstavljene jasno, jedrnato in z osredotočenostjo na ključne ugotovitve ter njihov pomen za varovanje kmetijskih tal in vinske trte, trajnostno kmetijstvo in oblikovanje ustreznih ukrepov. Namen komunikacije bo predvsem podpreti znanstveno utemeljeno odločanje. 
· Splošna javnost – vsebine bodo predstavljene poljudno, razumljivo in vizualno privlačno, zlasti prek spletne strani projekta, družbenih omrežij, dogodkov, kot so Dan odprtih vrat na IJS, Evropska noč raziskovalcev in Znanost na cesti, ter prek poljudnoznanstvenih revij in časopisov. Poudarek bo na razlagi problematike mikro- in nanoplastike ter pomena raziskav PLASTVINE za okolje, kmetijstvo in družbo. 
· Mediji in znanstveni novinarji – namen komunikacije bo zagotavljanje jasnih, preverljivih in aktualnih informacij o projektu, njegovih ugotovitvah in širšem pomenu raziskav. Ključni rezultati bodo predstavljeni na način, primeren za širšo javnost, ter posredovani prek spletnih in drugih komunikacijskih kanalov. 
3. Ključna sporočila
Ključna sporočila projekta PLASTVINE bodo prilagojena posameznim ciljnim skupinam. Osrednje sporočilo projekta je, da je razumevanje prisotnosti, usode in vplivov mikro- in nanoplastike v vinogradništvu pomembno za znanstveno utemeljeno oceno stanja vinogradniškega ekosistema ter razvoj trajnejših kmetijskih praks.
	Ciljne skupine
	Ključno sporočilo

	Znanstvena in strokovna javnost 
	PLASTVINE bo prispeval nove znanstvene podatke o prisotnosti, usodi in vplivih mikro- in nanoplastike v vinogradniškem sistemu, poglobil razumevanje njenega privzema in porazdelitve v vinski trti, ter prispeval k razumevanju biokemijskih, morfoloških in fizioloških odzivov vinske trte na prisotnost mikro- in nanoplastike.

	Študenti in mladi raziskovalci 
	Projekt predstavlja primer interdisciplinarnega raziskovanja aktualnega okoljskega izziva, ki povezuje analizno kemijo, okoljske znanosti, biologijo, biotehnologijo, znanost o materialih ter agronomijo, ter omogoča prenos in uporabo sodobnih analiznih metod na področju mikro- in nanoplastike.

	Vinogradniki, vinarji in drugi kmetijski pridelovalci 
	Uporaba plastičnih materialov v vinogradništvu lahko prispeva k vnosu mikro- in nanoplastike v tla in vinsko trto; znanstveno znanje lahko podpira bolj premišljeno uporabo plastičnih materialov in trajnejše prakse.

	Industrijski sektor in strokovna združenja 
	Rezultati projekta bodo prispevali k boljšemu razumevanju okoljskega vpliva kmetijskih plastičnih materialov ter lahko podprli razvoj okoljsko primernejših izdelkov.

	Odločevalci, oblikovalci politik ter nacionalne in regionalne oblasti 
	Zanesljivi znanstveni podatki o mikro- in nanoplastiki v kmetijskih tleh in vinski trti so pomembna podlaga za oblikovanje ukrepov na področju varovanja hrane in trajnostnega kmetijstva.

	Splošna javnost 
	Mikro- in nanoplastika je aktualen okoljski izziv, ki je relevanten tudi za vinogradništvo; razumevanje njenega izvora, prisotnosti in potencialnih vplivov je pomembno za odgovoren odnos do okolja.

	Mediji in znanstveni novinarji 
	PLASTVINE prinaša nove znanstvene ugotovitve o mikro- in nanoplastiki v vinogradništvu ter povezuje temeljne raziskave z vprašanji trajnostnega kmetijstva in varne hrane. 



4. Komunikacijski kanali in orodja
Za učinkovito doseganje različnih ciljnih skupin bo projekt PLASTVINE uporabljal kombinacijo znanstvenih, strokovnih, digitalnih, medijskih in neposrednih komunikacijskih kanalov. Izbira kanala bo prilagojena ciljni skupini, namenu komunikacije in vrsti vsebine.
· Projektna spletna stran – osrednji komunikacijski kanal projekta, ki bo zagotavljala pregledne in ažurne informacije o projektu ter njegovih aktivnostih in rezultatih. Vsebovala bo opis projekta in njegovih ciljev, informacije o financiranju, predstavitev projektne skupine z navedbo sodelujočih raziskovalcev in povezavami do njihovih podatkov v SICRIS, projektne novice in aktualnosti, dosežke in rezultate projekta, bibliografske reference, ki bodo neposredno izhajale iz izvajanja projekta, ter informacije o dogodkih in drugih komunikacijskih in diseminacijskih aktivnostih. Na spletni strani bo ustrezno izpostavljen tudi logotip ARIS in navedeno financiranje projekta. Po zaključku projekta bo spletna stran ostala aktivna še najmanj pet let, s čimer bo zagotovljena dolgoročna dostopnost informacij in rezultatov projekta.
· Spletne strani partnerskih institucij – pomembnejše projektne novice, dosežki in rezultati bodo objavljeni tudi na uradnih spletnih straneh JSI, UNG in NIB, s čimer bo zagotovljen dostop do informacij prek že uveljavljenih komunikacijskih kanalov partnerjev. 
· Družbena omrežja – za sprotno obveščanje in doseganje širše javnosti bodo uporabljeni družbeni mediji, zlasti LinkedIn. Objave bodo kratke, vizualno podprte in prilagojene širši javnosti, pri čemer bodo predstavljale projektne aktivnosti, zanimive rezultate, dogodke in dosežke. 
· Znanstvene publikacije z odprtim dostopom – rezultati projekta bodo objavljeni v recenziranih znanstvenih revijah, prednostno v relevantnih in visoko uvrščenih revijah s področij okoljske znanosti, analizne kemije, kmetijstva in biotehnologije. Publikacije bodo objavljene v revijah odprtega dostopa ter  v zaupanja vrednem repozitoriju Zenodo (https://zenodo.org/). 
· Znanstvene konference in strokovna srečanja – rezultati bodo predstavljeni na nacionalnih in mednarodnih konferencah, na primer na Slovenskih kemijskih dnevih, Študentski konferenci Mednarodne podiplomske šole Jožefa Stefana ter relevantnih mednarodnih konferencah, kot so European Winter Conference on Plasma Spectrochemistry, Nordic Conference on Plasma Spectrochemistry, International Conference on Chemistry and the Environment in SETAC Annual Meeting. 
· Seminarji in strokovne predstavitve – namenjeni bodo predvsem vinogradnikom, vinarjem, študentom, strokovnim organizacijam, industriji in drugim deležnikom. Vsebina bo prilagojena posamezni skupini, s poudarkom na izmenjavi znanja, razpravi in možnostih prenosa raziskovalnih ugotovitev v prakso. 
· Dogodki za splošno javnost – projekt bo rezultate približeval širši javnosti tudi z udeležbo na dogodkih, kot so Dan odprtih vrat JSI, Evropska noč raziskovalcev in Znanost na cesti. Vsebina bo predstavljena poljudno, interaktivno in vizualno privlačno. 
· Mediji in poljudnoznanstveni prispevki – pomembnejši rezultati in ugotovitve bodo predstavljeni tudi prek sporočil za javnost, intervjujev ter prispevkov v poljudnoznanstvenih revijah, časopisih in drugih medijih. Sporočila bodo prilagojena širši javnosti in bodo temeljila na znanstveno preverjenih informacijah. 
· Izobraževalne vsebine – znanje, pridobljeno v projektu, bo vključeno v izobraževalne aktivnosti za študente različnih študijskih programov, zlasti na Mednarodni podiplomski šoli Jožefa Stefana in Univerzi v Novi Gorici. Uporabljene bodo predstavitve, predavanja, seminarji in druge oblike prenosa znanja. 
· Gradiva za deležnike in javnost – po potrebi bodo pripravljeni kratki informativni materiali, predstavitve, infografike in druga vizualna gradiva, ki bodo ključne ugotovitve projekta predstavila na razumljiv in ciljni skupini prilagojen način. 
Pri vseh kanalih bo zagotovljena usklajena vizualna podoba projekta, navedba financiranja ARIS in projektne številke ter ustrezno sklicevanje na projekt PLASTVINE.
5. Časovni načrt komuniciranja
	Obdobje
	Predvidene aktivnosti

	Začetek projekta (prvih 6 mesecev)
	Vzpostavitev in objava projektne spletne strani; oblikovanje enotne vizualne podobe projekta (logo); priprava Komunikacijskega načrta; začetna predstavitev projekta na spletnih straneh partnerskih institucij in drugih relevantnih kanalih; vzpostavitev komunikacije z relevantnimi deležniki.

	Vmesne faze projekta
	Redno posodabljanje projektne spletne strani z novicami, projektnimi aktivnostmi, dosežki in vmesnimi rezultati; predstavljanje raziskovalnih rezultatov na nacionalnih in mednarodnih znanstvenih konferencah ter strokovnih srečanjih; izvedba oziroma sodelovanje na seminarjih, razpravah in drugih strokovnih aktivnostih za relevantne deležnike; vključevanje študentov in mladih raziskovalcev v aktivnosti prenosa znanja; komunikacijo z vinogradniki, vinarji, kmetijskim sektorjem, industrijo in drugimi deležniki ter zbiranje njihovih povratnih informacij; sprotno komuniciranje pomembnejših projektnih dosežkov prek spletnih in družbenih medijev ter drugih ustreznih kanalov; sodelovanje pri dogodkih, namenjenih splošni javnosti in približevanju znanosti družbi.

	Zaključek projekta
	Priprava celovitega povzetka ključnih projektnih rezultatov; priprava in objava znanstvenih publikacij; priprava poljudnih vsebin za splošno javnost in medije; posodobitev projektne spletne strani z zaključnimi rezultati in dosežki projekta.

	Trajne aktivnosti
	Redno posodabljanje in vzdrževanje projektne spletne strani ter družbenih omrežij; odzivanje na relevantna povabila k sodelovanju in priložnosti za promocijo projekta, spremljanje doseganja opredeljenih kazalnikov uspešnosti ter njihovo sprotno vrednotenje; posodabljanje komunikacijskega načrta, zlasti v primeru sprememb ciljnih skupin, komunikacijske strategije ali uporabljenih kanalov.


6. Odgovornosti
Odgovornosti partnerjev pri komuniciranju, diseminaciji ter dejavnostih za obveščanje in vključevanje javnosti bodo razdeljene glede na njihove strokovne kompetence in vloge v projektu, kot je opredeljeno v delovnem paketu 6. Vodja projekta bo skrbel za celotno koordinacijo, spremljanje in usklajevanje komunikacijskih in diseminacijskih aktivnosti, vzdrževanje projektne spletne strani, pripravo in posodabljanje komunikacijskega načrta, koordinacijo promocijskih aktivnosti ter zagotavljanje enotne projektne identitete. Prav tako bo koordiniral pripravo in širjenje vsebin, namenjenih znanstveni in splošni javnosti.
Partnerji iz UNG bodo vodili dejavnosti za obveščanje in vključevanje javnosti ter skrbeli za povezovanje projekta z vinogradniki, vinarji, študenti in diplomanti vinogradništva in enologije, kmetijskim sektorjem, industrijo, strokovnimi organizacijami in drugimi relevantnimi deležniki. V okviru teh aktivnosti bodo sodelovali pri organizaciji in koordinaciji seminarjev, razprav ter drugih oblik neposrednega sodelovanja in izmenjave znanja.
Vsi partnerji bodo aktivno sodelovali pri širjenju projektnih rezultatov in promociji projekta ter pravočasno posredovali informacije o pomembnih projektnih aktivnostih, dosežkih in rezultatih. Sodelovali bodo pri znanstvenih, strokovnih in javnih dogodkih ter po svojih zmožnostih prispevali vsebine za spletne strani in družbena omrežja partnerskih institucij. Glede na svoje strokovno področje bodo sodelovali tudi pri dejavnostih za obveščanje in vključevanje posameznih ciljnih skupin. Vsi partnerji bodo vodji projekta pravočasno posredovali informacije o dosežkih in rezultatih, primernih za komunikacijo, ter pri javnem predstavljanju rezultatov zagotavljali ustrezno navedbo financiranja ARIS in projektne številke.
7. Kazalniki uspešnosti
Uspešnost komunikacijskih aktivnosti bo spremljana z merljivimi kazalniki, ki bodo omogočali oceno dosega, aktivnosti in odziva posameznih ciljnih skupin. Predvidene ciljne vrednosti za celotno triletno obdobje projekta so:
	Področje
	Kazalniki uspešnosti in ciljna vrednost v 3 letih

	Znanstvene publikacije
	Najmanj 4 recenzirane znanstvene publikacije, ki izhajajo iz projekta, oddane v objavo ali objavljene do zaključka projekta oziroma neposredno po njem v odprtem dostopu.

	Znanstvene konference in strokovna srečanja
	Najmanj 3 predstavitve projekta in projektnih rezultatov na nacionalnih in mednarodnih znanstvenih konferencah oziroma strokovnih srečanjih.

	Aktivnosti za splošno javnost
	Sodelovanje na najmanj 3 dogodkih, namenjenih splošni javnosti (npr. Dan odprtih vrat IJS, Evropska noč raziskovalcev, Znanost na cesti).

	Spletne vsebine
	Najmanj 10 vsebinskih novic oziroma objav na projektni spletni strani in družbenih omrežjih, ki bodo skupaj dosegle najmanj 300 uporabnikov prek obiskov, ogledov in interakcij z objavljenimi vsebinami.

	Medijska komunikacija

	Najmanj 1 vsebina, namenjena širši javnosti (objava, intervju ali prispevek v nacionalnih oziroma regionalnih medijih).

	Aktivnosti in vključevanje deležnikov
	Izvedba oziroma sodelovanje pri najmanj 2 aktivnostih (npr. seminarji ali strokovne razprave), pri katerih bo omogočena neposredna izmenjava mnenj oziroma povratnih informacij s strani vinogradnikov, vinarjev, predstavnikov kmetijskega sektorja, industrije in drugih relevantnih deležnikov.

	Izobraževanje in prenos znanja
	Vključevanje projektnih vsebin v najmanj 2 izobraževalni aktivnosti za študente in mlade raziskovalce.



Učinkovitost komunikacijskih aktivnosti bo ocenjena na podlagi povratnih informacij ključnih ciljnih skupin, predvsem znanstvene in strokovne javnosti ter širše javnosti, ter njihovega odziva na predstavljene vsebine in rezultate projekta. Pri tem bodo spremljane kvalitativne povratne informacije (kot npr. število citatov in število odprtodostopnih prenosov objavljenih člankov, število obiskovalcev oziroma ogledov spletne strani, število udeležencev konferenc, število študentov) ter število novih strokovnih kontaktov in sodelovanj, ki bodo izhajali iz komunikacijskih aktivnosti, na primer prejeta povabila k sodelovanju, vzpostavljeni novi strokovni kontakti, skupne projektne aktivnosti ali nadaljnja komunikacija po objavi projektnih vsebin.
8. Skladnost z zahtevami ARIS
[bookmark: _GoBack]Komunikacijski načrt in njegovo izvajanje bosta realizirana skladno z zahtevami Javne agencije za znanstvenoraziskovalno in inovacijsko dejavnost Republike Slovenije (ARIS). Pri vseh komunikacijskih in diseminacijskih aktivnostih bo ustrezno navedeno sofinanciranje projekta s strani ARIS. Rezultate raziskav bodo diseminirani prek ustreznih znanstvenih, strokovnih in javnih komunikacijskih kanalov, pri čemer bodo upoštevana načela odprte znanosti, odprtega dostopa do znanstvenih publikacij ter odgovornega ravnanja z raziskovalnimi podatki, kadar bo to relevantno in skladno z veljavnimi predpisi. Vse aktivnosti bodo izvajane v skladu z etičnimi načeli raziskovalnega dela, načeli raziskovalne integritete ter odgovornega in transparentnega komuniciranja z znanstveno skupnostjo, deležniki in širšo javnostjo. 

